**Scrisoare pe o frunzǎ**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cînd sînt în lume-atîtea accidente,

Dar se mai şi iubeşte uneori,

Pe frunza toamnei, cu trǎiri urgente,

Îţi scriu cǎ-n mine sînt deja ninsori.

Ca o instanţǎ a durerii mute,

Din ascunzişul cald al unei ierni,

Prin hotǎrîrea lacrimii cǎzute,

Tu mǎ condamni la fulgi uriaşi, eterni.

Şi te-aş despovǎra de orice vinǎ,

Precum un om care-i clǎdit din nea,

Dar mi-e cǎ va fi cald, şi o luminǎ

Mǎ va topi adînc, în sinea mea.

Pe biciclete îngerii coboarǎ

Cǎtre o stea albastrǎ, de pǎmînt,

Sǎ ne rugǎm copacii sǎ nu-i doarǎ,

Şi sǎ se interneze în cuvînt…

Destin mizer, necrozǎ sufleteascǎ –

La cîte-o vatrǎ-am fost lǎsaţi ciudat,

Şi-am decǎzut în legea omeneascǎ

A celor ce odihnei s-au predat.

Te-aş mai iubi cu patimǎ şi sînge,

Te-aş mai împerechea c-un adjectiv,

Tu, umbra mea care în timp se frînge,

Tu cea pierdutǎ fǎrǎ de motiv.

Pe continente separate, paşii

Ni-i tot purtǎm prin timpul fǎrǎ rost,

Şi de-undeva ne blestemǎ urmaşii

Cǎ, din nimicuri, ei nici n-au mai fost.

Da, în curînd, şi frunza se va duce,

La poartǎ îţi vor creşte, mari, nǎmeţi,

Şi palidǎ vei şti cǎ nu-ţi aduce

Nici iarna asta sensul altei vieţi.

Îmi pun la geam un steag alb ca zǎpada

Şi las deschisǎ uşa ca sǎ vii…

Poate un viscol îţi va fi dovada:

Tardiv intrînd, sub nea mǎ vei gǎsi.